D. Čaplovič, poslanec: (2003-12-03):
Nový zákon by nás mal priblížiť k európskemu štandardu, a to najmä v spôsobe kreovania a kompetencie riadiacich a kontrolných orgánov Slovenskej televízie a zavedenia ekonomicko-právneho a organizačného modelu Slovenskej televízie, ktorý bude schopný zabezpečiť jej dlhodobé stabilné financovanie, kvalitnú obsahovú, podčiarkujem, verejnoprávnu programovú štruktúru, kvalitnú profesionálnu prácu jej zamestnancov, často najviac sledovaných redaktorov spravodajstva a publicistiky, tvorcov, autorov kultúrno-výchovných, vzdelávacích, umeleckých, duchovných a športových programov. Vládny návrh zákona je v tomto zmysle pozitívnym posunom. Z hľadiska kreovania kompetencií orgánov je zásadnou zmenou, že riaditeľ Slovenskej televízie, ako tu už bolo spravodajcom povedané, by mal byť volený, prípadne odvolaný Radou Slovenskej televízie, čím by bol oslabený momentálny, aj keď sofistikovane veľmi skrytý politický vplyv na riadenie médií a zároveň by bol manažment televízie nútený vo väčšej miere brať do úvahy stanoviská, odporúčania a uznesenia rady. Vážení prítomní, treba z tohto miesta pripomenúť, že Koaličná rada, najvyšší reprezentant moci v tomto štáte v úvodzovkách, však v skutočnosti naďalej nechce stratiť dohľad nad Slovenskou televíziou, a tak sa doplňujúcim návrhom snaží rozšíriť súčasný počet členov rady o šesť. Keďže poznáme prax pri voľbách členov rád, keď si koalícia vždy zvolila nepomernú vo vzťahu k zloženiu parlamentu opozícia - koalícia väčšinu svojich nominantov do jednotlivých rád, veľmi sa tohto obávam. Čítame tu jasný zámer zmeniť definitívne pomery v rade v prospech koalície a takto si postrážiť politické záujmy súčasnej vládnej moci vo verejnoprávnej televízii. Mať v rade najmenej desať, možnože jedenásť svojich nominantov, ktorí zabezpečujú pri desiatich  dvojtretinovou väčšinou odvolanie alebo vymenovanie, alebo zvolenie nového riaditeľa. A v konečnom dôsledku si tak nedemokraticky uzurpovať možnosť odvolať a voliť podľa pozmeňujúceho návrhu v spoločnej správe č. 61 v § 18 ods. 1 dokonca neverejne, tajne riaditeľa a v zmysle posilnených kompetencií rady riadiť v podstate Slovenskú televíziu. Je to zjavne účelový pozmeňujúci návrh. Pri neexistencii záruk, že nominanti opozície by boli v rade zastúpení tak, aby odrážali jej pomerné zastúpenie v Národnej rade Slovenskej republiky, ho musíme odmietnuť. Pôvodný návrh rozšírenia o troch prostredníctvom vymenovania alebo vymenovania návrhov  prostredníctvom pána prezidenta, ktorý predložil ústredný orgán štátnej správy ministerstvo kultúry, bol pre nás oveľa prijateľnejší. Dôležitým prvkom nových zákonov je vznik nového orgánu, takzvanej dozornej komisie, ktorá má dohliadať na hospodárenie Slovenskej televízie, využívanie finančných prostriedkov a predovšetkým, čo je veľmi dôležité, so zmenou zo správcu do vlastníctva majetku terajšieho, nakladania s  majetkom. Malo by ísť o orgán kreovaný na základe odbornosti a jeho potrebnosť vyplýva nielen zo skúseností, že rada, teda myslím Rada Slovenskej televízie, nemá dnes potrebné kompetencie a kvalifikáciu na kontrolu hospodárenia, ale aj z dôvodu, že Slovenská televízia má možnosť podnikať a nový zákon prevádza majetok štátu, ako som tu už povedal, do jej vlastníctva, takže treba na druhej strane zaviesť aj silnejšie kontrolné mechanizmy. Odmietame, aby členov tejto komisie vymenovala vláda, respektíve navrhoval prezident, vláda a parlament, teda predseda parlamentu, a takýmto spôsobom by boli volení do tejto komisie prostredníctvom parlamentu. Myslíme si, že návrh by mal obsahovať predovšetkým profesijné zloženie odborníkov, ktorí by tam mali byť dosadzovaní, respektíve nominovaní, ktorí by mali mať svoje pevné miesta v profesijných, odborných organizáciách, ktoré vedia veľmi dôsledne posúdiť hospodárenie, narábanie s majetkom Slovenskej televízie ako verejnoprávneho médiá. Za najlepší spôsob, a to je tá cesta, o ktorej som už ja dávno hovoril, aby sme sa často aj v radách perspektívne, aby aj v týchto radách Slovenskej televízie a Slovenského rozhlasu sme sa priblížili k práci tých kurátorií, ktoré pracujú či pri BBC, či pracujú pri ORF v Rakúsku, alebo či v Spolkovej republike Nemecko. Čiže naozaj sa dostať takýmto spôsobom k profesionalizácii, odbornosti  a odpolitizovaniu takýchto významných orgánov, ktoré budú riadiť, respektíve zodpovedať za činnosť verejnoprávnych médií. Za najlepší spôsob považujeme, keby komisiu, teda kontrolný orgán volila Národná rada, a to výlučne z návrhov odborných komôr, audítorov, komerčných právnikov a daňových poradcov. Tým by bola zaručená nestrannosť a predovšetkým profesionalita tohto kontrolného orgánu. Predmetom, ctené dámy, vážení páni, najväčších diskusií sa  stalo ustanovenie, podľa ktorého by mala Slovenská televízia povinnosť použiť najmenej 20  percent z príjmov z koncesionárskych poplatkov na výrobu slovenských hraných dokumentárnych a animovaných audiovizuálnych diel v spolupráci s nezávislými producentmi. Pripomínam, že už v zákone o vysielaní a retransmisii mala Slovenská televízia vychádzajúc z tohto strešného zákona, ktorý bol negociovaný a vynegociovaný aj vo vzťahu k Európskej únii,  povinnosť odvysielať 20 percent európskej nezávislej tvorby, a to na každom programovom okruhu. Táto povinnosť sa podľa zákona považuje za splnenú aj vtedy, ak použije 20 percent zo svojho programového rozpočtu na výrobu a nákup diel od nezávislých producentov. Teda nič nové v našej legislatíve. Spomínané ustanovenie v návrhu zákona túto požiadavku len upresňuje a vzťahuje na slovenských nezávislých producentov. Je to v súlade s celospoločenskými úlohami, ktoré očakávame od verejnoprávnej televízie, t. j., že bude významným vysielateľom a výrobcom audiovizuálnych diel, a to aj v koprodukcii s nezávislými producentmi. V žiadnom prípade nemožno tento vzťah hodnotiť len ako sponzorovanie súkromníkov, čo sa často vo vyjadreniach aj nás niektorých kolegov poslancov objavuje. Predpokladá sa vzájomne výhodný koprodukčný vzťah, oživenie siete nezávislých producentov a uspokojenie verejnosti takými náročnými druhmi a žánrami pôvodnej tvorby, ktoré by Slovenská televízia sama nebola schopná realizovať, teda rôznymi kanálmi mnohozdrojovo financovať. Je to poistka, ktorá vychádza v ústrety záujmom a potrebám slovenskej kultúry a televíznym divákom, a keď si dobre pamätám, keď sme prijímali navýšenie koncesionárskych poplatkov pre Slovenskú televíziu na terajší stav, teda 100 Sk zo 75 Sk, sme jasne v našom gestorskom výbore hovorili, že tieto peniaze by mali predovšetkým ísť do pôvodnej slovenskej tvorby. Takto sme to aj zadefinovali, žiaľ, akosi sa mi to stratilo v pozmeňujúcom návrhu, ktorý ide z nášho gestorského výboru, ale v pôvodnom návrhu, ktorý si nesmierne vážim, ministerskom, tieto veci sú dobre ošetrené. Je to poistka, ktorá vychádza v ústrety, ešte raz to zopakujem, záujmom a potrebám slovenskej kultúry a televíznym divákom. To, že opäť na základe rozhodnutia a myslím si, možnože sa len domnievam a nemám pravdu, ale poviem to do tohto pléna Koaličnej rady, má toto ustanovenie zo zákona vypadnúť. Považujem to za facku verejnosti, ktorej sme sa nehanbili zvýšiť koncesionárske poplatky, ale program jej dať nechceme a toto považujem za aroganciu a ľahostajnosť súčasnej moci ku kultúre a jej tvorcom. Áno, je to odpoveď všetkým umelcom, ktorí sa pred rokmi snažili zachraňovať kultúru. Vtedy  ich mnohí zo súčasnej vládnej koalície radi použili pre svoj politický boj. Vtedy sa s nimi ochotne predvádzali a falošne s nimi súcitili. Dnes, keď môžu pre kultúrnu obec a v konečnom dôsledku pre divákov niečo urobiť, dokazujú, že kultúra je pre nich neznámy pojem. Je smutnou vizitkou vládnej koalície, že podrobila vlastný vládny návrh zákona predložený ministerstvom kultúry, a myslím si značne profesionálne pripravený, množstvu pozmeňujúcich návrhov, ktoré,  ak by prešli,  zásadne by zmenili jeho obsah. Z toho je zjavné, že Slovenská televízia je pre súčasnú moc stále skôr predmetom politického boja, účelového lobizmu, a nie otázkou odbornou, otázkou profesionálnou. Preto až podľa definitívnej podoby zákona ako celku sa rozhodneme, či zaň bude celý poslanecký klub našej politickej strany aj hlasovať. V zmysle rokovacieho poriadku Národnej rady Slovenskej republiky žiadam zo spoločnej správy výborov Národnej rady Slovenskej republiky o prerokovaní vládneho návrhu zákona o Slovenskej televízii, tlač 395a, dať na osobitné hlasovanie body č. 11, 32, na ne sa viažu body 35 a 37, 49, 50 a 61. Takže 11, 32, 35 a 37, tieto dva sa viažu  s bodmi 32, 49, 50 a 61. Ďalej v zmysle rokovacieho poriadku Národnej rady Slovenskej republiky predkladám nasledujúce pozmeňujúce návrhy, o ktorých navrhujem hlasovať vcelku. Sú štyri a týkajú sa jedného problému, ale ich treba ošetriť v celom návrhu zákona. V § 16 ods. 1 vypúšťajú sa slová „vymenúva vláda Slovenskej republiky“ a za slovo „ktorých“ doplnia sa slová „navrhujú Národnej rade po jednom zástupcovi Slovenská komora audítorov, Slovenská komora komerčných právnikov a Slovenská komora daňových poradcov“. Za slová, citujem, „ustanovené v § 10“ doplniť novú vetu „členov komisie volí Národná rada“. Odôvodnenie: Podobne ako členov rady, aj členov komisie by mala voliť Národná rada ako zastupiteľský orgán celej verejnosti. Nominácie by mali vyjsť predovšetkým z profesijných združení, z profesijných klubov občanov, nie cez vládu, cez prezidenta a predsedu Národnej rady, teda cez občanov Slovenskej republiky a hlavne profesionálov, ktorí v tejto oblasti robia. V podstate ide, ako som to už povedal vo svojom úvodnom vstupe, o odpolitizovanie, a to je jedno, kto bude pri moci,  tohto kontrolného orgánu. Po druhé. K § 16 ods. 2. V prvej vete nahradiť slová „vládu Slovenskej republiky“ slovami „predsedu Národnej rady“ a slovo „vymenovanie“ nahradiť slovom „voľbu“. V druhej vete nahradiť slová „vládu Slovenskej republiky“ slovami „predsedu Národnej rady“. Je to odôvodnenie v zhode s úpravou bodu 4, tak ako tieto ďalšie dva body pod číslom 3 a 4 budú vyplývať z pozmeňujúceho návrhu § 16 ods. 1. K § 16 ods. 3. Nahradiť slovo „vláda“ slovami „Národná rada“ . Po štvrté. V § 23 ods. 5 slová „vláda vymenuje“ nahradiť slovami „Národná rada zvolí“. Ďakujem vám za pozornosť a odovzdávam pánu spravodajcovi tieto pozmeňujúce návrhy. Ďakujem vám veľmi pekne.